b'\n_START_ARTICLE_\nNazcan linjat\n_START_PARAGRAPH_\nNazcan linjat (lis\xc3\xa4ksi muun muassa Nazcan viivat ja Nascan viivat) ovat muinaisten Nazca-kulttuurin intiaanien Nazcan autiomaahan tekemi\xc3\xa4 erilaisia suuria kuvioita. Nazcan ja Palpan kaupunkien seuduille on aavikkoon piirretty l\xc3\xa4hinn\xc3\xa4 el\xc3\xa4inten kuvia ja valtavia geometrisia kuvioita. El\xc3\xa4inten kuvat esitt\xc3\xa4v\xc3\xa4t muun muassa apinaa, lintua ja h\xc3\xa4m\xc3\xa4h\xc3\xa4kki\xc3\xa4, kun taas geometriset kuviot ovat esimerkiksi viivoja, kolmioita ja suorakaiteita._NEWLINE_Kuviot on tehty tummia pintakivi\xc3\xa4 siirtelem\xc3\xa4ll\xc3\xa4, jolloin niiden alla oleva vaalea maa on paljastunut. Arvion mukaan ne on tehty noin vuosien 200 eaa. ja 600 jaa. v\xc3\xa4lill\xc3\xa4. Kuvioiden arvellaan kehittyneen kalliokaiverruksista. Kuvioita tehtiin mit\xc3\xa4 luultavimmin uskonnollisten menojen paikoiksi. N\xc3\xa4ihin sateenjumalan palvontamenoihin liittyi ihmisuhrejakin, sill\xc3\xa4 sen lepytt\xc3\xa4minen ei onnistunut kultilla. Nazcan kulttuurin arvellaan tuhoutuneen kuivuuteen.\n_START_SECTION_\nMuoto\n_START_PARAGRAPH_\nNazcan linjat ovat pitki\xc3\xa4 viivoja, suuria geometrisia kuvioita ja melko pieni\xc3\xa4 el\xc3\xa4inhahmoja. Erillisi\xc3\xa4 kuvioita on yhteens\xc3\xa4 satoja._NEWLINE_Piirrettyj\xc3\xa4 el\xc3\xa4imi\xc3\xa4 on lukuisia, kuten kolibri, valas, kondori, papukaija, fregattilintu, h\xc3\xa4m\xc3\xa4h\xc3\xa4kki, kettu, apina, lisko ja koira; lis\xc3\xa4ksi er\xc3\xa4s hahmo muistuttaa ihmism\xc3\xa4ist\xc3\xa4 "astronauttia". Kuviot ovat melko isoja, sill\xc3\xa4 esimerkiksi kondori on 148 metri\xc3\xa4 pitk\xc3\xa4 ja kolibri nokasta pyrst\xc3\xb6\xc3\xb6n 80-metrinen._NEWLINE_Suurimmat kuviot ovat geometrisia: ep\xc3\xa4suunnikkaita, kolmioita, suorakaiteita, spiraaleja ja murtoviivoja. Suoria linjoja on noin tuhat, monet l\xc3\xa4htev\xc3\xa4t s\xc3\xa4teitt\xc3\xa4in jostain keskipisteest\xc3\xa4. Jotkut linjat ovat jopa 13\xc2\xa0kilometri\xc3\xa4 pitki\xc3\xa4. Nazcan linjat muuttuivat ajan kuluessa, ja uusia viivoja piirreltiin vanhojen p\xc3\xa4\xc3\xa4lle. Suuret geometriset kuviot ja linjat lienee tehty nazcojen eli vuoden 700 jaa. j\xc3\xa4lkeen.\n_START_SECTION_\nKuvioalue\n_START_PARAGRAPH_\nNazca (tai Nasca) on Perun etel\xc3\xa4rannikon l\xc3\xa4heisyydess\xc3\xa4 sijaitsevien jokilaaksojen muodostama kokonaisuus ja samalla alueen suurimman kaupungin nimi. Nascan ihmiset eliv\xc3\xa4t aikoinaan Chinchan, Piscon, Ican ja Rio Granden laaksoissa._NEWLINE_Nazcan kuviot ovat p\xc3\xa4\xc3\xa4osin noin 220 neli\xc3\xb6kilometrin kokoisella viuhkamaisella pampalla, tulvatasangolla kahden suuren joen v\xc3\xa4liss\xc3\xa4. Alue sijaitsee Nazcan ja Palpan puoliv\xc3\xa4list\xc3\xa4 lounaaseen Andien suuren valtatien etel\xc3\xa4puolella. Viivat keskittyv\xc3\xa4t 22 kilometri\xc3\xa4 Nazcasta pohjoiseen Ingenion laakson ylle Pampa de San Josen ylle sek\xc3\xa4 Palpaa ymp\xc3\xa4r\xc3\xb6iv\xc3\xa4lle tasangolle. Pienemm\xc3\xa4t el\xc3\xa4in- ja ihmishahmot ovat geometrisi\xc3\xa4 kuvioita huomattavasti pienemm\xc3\xa4ll\xc3\xa4, vain kymmenen neli\xc3\xb6kilometrin laajuisella alalla. Linjoja on paljon Nazcasta l\xc3\xa4nteen Pampe Coloradassa ja Pampe de Jumanassa Nazcan ja Changuillon v\xc3\xa4liss\xc3\xa4 alueella, miss\xc3\xa4 ovat apinaa ja h\xc3\xa4m\xc3\xa4h\xc3\xa4kki\xc3\xa4 esitt\xc3\xa4v\xc3\xa4t kuviot._NEWLINE_Alue on Pampa de san Josen eli Pampa de Ingenion laitaa. My\xc3\xb6s muualla Keski-Andien kulttuurialueella on "maaglyfej\xc3\xa4". Perusta on l\xc3\xb6ydetty muitakin kuvioita, esimerkiksi rinteeseen tehty Piscon lahden kynttelikk\xc3\xb6\xc3\xa4 muistuttava kuvio, joka on aiempien Paracas-intiaanien tekem\xc3\xa4. Nazcan linjojen l\xc3\xa4hell\xc3\xa4 on my\xc3\xb6s 25 metri\xc3\xa4 korkea kivest\xc3\xa4 ty\xc3\xb6stetty patsas._NEWLINE_Nazcan kalliopiirrokset liitettiin yhdess\xc3\xa4 Pampas de Jumanan kalliopiirrosten kanssa Unescon maailmanperint\xc3\xb6luetteloon vuonna 1994. Intiaanien rakentamat maanalaiset vesijohdot ovat edelleen k\xc3\xa4yt\xc3\xb6ss\xc3\xa4._NEWLINE_Alueelle ei saa menn\xc3\xa4 ilman erikoislupaa ja erikoisjalkineita. Ymp\xc3\xa4rist\xc3\xb6j\xc3\xa4rjest\xc3\xb6 Greenpeacen aktivistit turmelivat aluetta vuonna 2014 mielenosoituksensa yhteydess\xc3\xa4. Perun ymp\xc3\xa4rist\xc3\xb6j\xc3\xa4rjest\xc3\xb6n mukaan pelk\xc3\xa4t jalanj\xc3\xa4ljet j\xc3\xa4\xc3\xa4v\xc3\xa4t Nazcan maaper\xc3\xa4\xc3\xa4n n\xc3\xa4kyviin sadoiksituhansiksi vuosiksi ja ett\xc3\xa4 aktivistit olivat vaurioittaneet kulttuurihistoriallisesti mittaamattoman arvokasta monumenttia.\n_START_SECTION_\nL\xc3\xb6ytyminen\n_START_PARAGRAPH_\nSaksalainen arkeologi Uhle l\xc3\xb6ysi ensi kertaa Nazcan esineist\xc3\xb6\xc3\xa4 1900-luvun alussa. Nazcan linjat havaittiin ensi kertaa 1920-luvulla, kun s\xc3\xa4\xc3\xa4nn\xc3\xb6llinen kaupallinen lentoliikenne alkoi autiomaan yli. Vuonna 1926 perulainen arkeologi Julio Tello ja amerikkalainen arkeologi Alfred Kroeber l\xc3\xb6ysiv\xc3\xa4t Nazcan viivat. Kroeber n\xc3\xa4ki viivat lentokoneesta. Toribio Mejoa Xesspe tutki viivoja ensimm\xc3\xa4isen\xc3\xa4._NEWLINE_Arkeologi Paul Kosok vaimoineen k\xc3\xa4vi Perussa vuonna 1941 ja teki kuviot uudestaan tunnetuiksi. Tunnetuin linjoja tutkinut akateemikko oli Saksassa syntynyt matemaatikko Maria Reiche, joka tutki linjoja vuoteen 1963 l\xc3\xa4hes yksin.\n_START_SECTION_\nUhripaikkoja\n_START_PARAGRAPH_\nLinjojen tarkkaa k\xc3\xa4ytt\xc3\xb6tarkoitusta ei varmasti tiedet\xc3\xa4. Niill\xc3\xa4 on saattanut olla eri aikoina monia k\xc3\xa4ytt\xc3\xb6tarkoituksia. Kuviot olivat luultavasti uskonnollisten kokoontumisten paikkoja. Paikallisten kyl\xc3\xa4l\xc3\xa4isten mukaan muinaiset intiaanit suorittivat n\xc3\xa4iden kuvioiden luona rituaaleja, joilla kiittiv\xc3\xa4t jumalia ja varmistivat veden tulon jatkumisen Andeilta. Vesi oli v\xc3\xa4ltt\xc3\xa4m\xc3\xa4t\xc3\xb6nt\xc3\xa4 maanviljelylle ja juomavedeksi. N\xc3\xa4in sit\xc3\xa4 tuonutta sadetta palvottiin. Vesi valui id\xc3\xa4n vuorilta l\xc3\xa4hteisiin. Nascan kuviot liittyisiv\xc3\xa4t t\xc3\xa4ll\xc3\xb6in hedelm\xc3\xa4llisyyskulttiin._NEWLINE_He olisivat t\xc3\xa4ll\xc3\xb6in palvoneet sadetta tuovaa vuori-vesijumalaa ihmisuhrein ja rukouksin. T\xc3\xa4ll\xc3\xb6in kuviot olisivat liittyneet veden odotukseen ja etsint\xc3\xa4\xc3\xa4n. Jumalia olivat keramiikasta ja muusta esineist\xc3\xb6st\xc3\xa4 p\xc3\xa4\xc3\xa4tellen muun muassa maanviljelyyn ja hedelm\xc3\xa4llisyyteen liittyv\xc3\xa4 pilkukas Kissajumala, kamala Lintujumala ja kalojen herra Miekkavalas. Lintujumalan ja Miekkavalaan palvontaan lienee liittynyt vangittujen vihollisp\xc3\xa4\xc3\xa4llik\xc3\xb6iden uhrausta. Vedenjumalan palvontaan viittaa muun muassa viivoista koostuvien "s\xc3\xa4dekimppujen sijainti", sill\xc3\xa4 ne ovat l\xc3\xa4hteiden l\xc3\xa4hell\xc3\xa4, tarkemmin niiden yl\xc3\xa4puolella. N\xc3\xa4in ollen suorat linjat yhdistiv\xc3\xa4t pyhi\xc3\xa4 paikkoja. H\xc3\xa4m\xc3\xa4h\xc3\xa4kki\xc3\xa4, apinaa ja spiraalia pidet\xc3\xa4\xc3\xa4n hedelm\xc3\xa4llisyyssymboleina. Linjojen suunnat saattavat olla tiettyjen rituaaliajankohtien auringon ja t\xc3\xa4htien aseman mukaan, mutta varmaa t\xc3\xa4m\xc3\xa4 ei ole._NEWLINE_Ihmiset k\xc3\xa4yttiv\xc3\xa4t viivoja kokoontumispaikkoina ja kulkureittein\xc3\xa4 rituaaleihin. Intiaanit, joiden uskonnossa sateen jumala oli keskeinen, yrittiv\xc3\xa4t yh\xc3\xa4 suuremmilla palvontamenoilla \xe2\x88\x92 eli suuremmilla linjoilla \xe2\x88\x92 lepytt\xc3\xa4\xc3\xa4 vihastuneen sateen jumalan. Luultavasti my\xc3\xb6himp\xc3\xa4\xc3\xa4n tehdyt suorat linjat saattavat olla seremoniateit\xc3\xa4 suurelle ihmisjoukolle. Puolisuunnikkaan muotoisten "viivojen" tai pikemminkin pitkien kenttien p\xc3\xa4iss\xc3\xa4 on korokkeita, jotka lienev\xc3\xa4t alttareita. Linjojen l\xc3\xa4helt\xc3\xa4 on l\xc3\xb6ydetty my\xc3\xb6s kivir\xc3\xb6ykki\xc3\xb6it\xc3\xa4, ruukunsirpaleita ja rakennusten j\xc3\xa4\xc3\xa4nteit\xc3\xa4. Suorat linjat n\xc3\xa4ytt\xc3\xa4v\xc3\xa4t kulkevan maanalaisten vett\xc3\xa4 johtavien murtumalinjojen yll\xc3\xa4. Monet linjat osoittavat kohti sadekauden alun ajan auringonnousua.\n_START_SECTION_\nD\xc3\xa4nikenin ja muiden teorioita\n_START_PARAGRAPH_\nLinjoja on v\xc3\xa4itetty seremoniakeskusten lis\xc3\xa4ksi muun muassa t\xc3\xa4htikartoiksi tai kalentereiksi. Vuonna 1968 sveitsil\xc3\xa4inen Erich von D\xc3\xa4niken ehdotti kirjassaan Vieraita avaruudesta, ett\xc3\xa4 kuviot olivat itse asiassa muinaisten astronauttien lentokent\xc3\xa4n laskeutumisopasteita. H\xc3\xa4nen mukaansa geometriset kuviothan tuovat ylh\xc3\xa4\xc3\xa4lt\xc3\xa4 katsoen mieleen lentokent\xc3\xa4n. Joe Nickell on my\xc3\xb6hemmin tehnyt yhden kuvioista k\xc3\xa4ytt\xc3\xa4en Nazca-intiaanien aikaisia menetelmi\xc3\xa4, ilman apua yl\xc3\xa4ilmoista. _NEWLINE_Nazcan kuviot n\xc3\xa4kyv\xc3\xa4t hyvin lentokoneesta. Uusien kolmiulotteisella tietokonemallilla tehtyjen tutkimusten mukaan monet kuviot n\xc3\xa4kyv\xc3\xa4t kuitenkin my\xc3\xb6s maastosta monesta suunnasta. Nazcojen on v\xc3\xa4itetty lent\xc3\xa4neen tekemill\xc3\xa4\xc3\xa4n kuumailmapalloilla.'